**FELHÍVÁS**

A NEMZETI FELSŐOKTATÁSI ÖSZTÖNDÍJ 2018/2019. TANÉVI PÁLYÁZATÁRA

A kiemelkedő tanulmányi eredményű, szakmai téren kimagasló teljesítményt nyújtó
hallgatók részére – a hallgatók tevékenységének pénzbeli elismeréseként, elért eredményük fenntartásának támogatására – az oktatásért felelős miniszter nemzeti felsőoktatási ösztöndíjat adományoz egy tanév időtartamára.

A nemzeti felsőoktatási ösztöndíj adományozására vonatkozó szabályokat a nemzeti felsőoktatásról szóló 2011. évi CCIV. törvény (a továbbiakban: Nftv.), valamint a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III. 26.) Korm. rendelet (a továbbiakban: Kormányrendelet) tartalmazza

1. A nemzeti felsőoktatási ösztöndíjra **pályázhatnak** az intézmény **államilag támogatott (állami ösztöndíjas, részösztöndíjas)** illetve **költségtérítéses (önköltséges), teljes idejű (nappali) alapképzésben, mesterképzésben illetve osztatlan képzésben** részt vevő hallgatói, akik jelenlegi vagy korábbi tanulmányaik során legalább két félévre bejelentkeztek, és legalább 55 kreditet megszereztek.

2. Az ösztöndíj egy teljes tanévre, azaz 10 hónapra szól, összege 40 000 Ft havonta.

3. A 2018/2019. tanévre elnyert ösztöndíj csak a 2018/2019. tanévben folyósítható.

4. Amennyiben a hallgató – a képzési időnek megfelelően – páratlan tanulmányi félévben, azaz a 2018/2019. tanév első félévének végén fejezi be tanulmányait, abban az esetben jogosult továbbra is ezen ösztöndíjra, ha tanulmányait a következő félévben, azaz a 2018/2019. tanév második félévében folytatja.

5. Amennyiben a hallgató hallgatói jogviszonya az Nftv. 59. § (1) bekezdésében meghatározottak szerint megszűnik vagy szünetel – kivéve az előző, *e) pontban* meghatározott esetben –, számára a nemzeti felsőoktatási ösztöndíj a továbbiakban nem folyósítható; az Nftv. 59. § (2) bekezdése alapján azonban nem szűnik meg az alapképzésben részt vevő hallgató hallgatói jogviszonya – az Nftv. 59. § (1) bekezdés d) pontjában foglaltak szerint –, ha az alapfokozat megszerzését követően a soron következő félévre mesterképzésre felvételt nyer (az Nftv. alapján a nemzeti felsőoktatási ösztöndíjra való pályázási lehetőség folyamatos, valamennyi hallgatóra kiterjed, aki a pályázást követő szemeszterben
– a folyósítás időszakában – felsőoktatási tanulmányait folytatni kívánja fokozatváltó hallgatóként);

6. Abban az esetben, ha a nemzeti felsőoktatási ösztöndíjra pályázó, de elutasított hallgató a fenti feltételek és az intézményi keretszám alapján érdemes és jogosult az ösztöndíjra, de intézményi eljárási hiba folytán nem nyerte el azt, és e tény az intézmény jogorvoslati eljárásának keretében megállapítható, az oktatásért felelős miniszter – az intézmény hallgatói előirányzatának vagy saját bevételének terhére – jogosult ezen hallgató részére nemzeti felsőoktatási ösztöndíjat adományozni a felsőoktatási intézmény kezdeményezése alapján.

7. A nemzeti felsőoktatási ösztöndíjat elnyert hallgató nem zárható ki a tanulmányi ösztöndíj támogatásból.

**A SZIE Gépészmérnöki Karán 5-en** részesülhetnek nemzeti felsőoktatási ösztöndíjban a 2018/2019-es tanévben azon hallgatók közül, akik az előző tanév során

* kiemelkedő tanulmányi eredményt értek el, és
* szakmai területen is kimagaslóan teljesítettek.

**A pályázatok elbírálása és pontozása**

Az Egyetemi Szervezeti és Működési Szabályzat III/4. melléklete, a Hallgatói Juttatási és Térítési Szabályzatának nemzetközi felsőoktatási ösztöndíjra vonatkozó 16. §-a alapján történik a pályázatok elbírálása, valamint a GÉK pontozási rendszere alapján a pontozás. (1. sz. melléklet)

A nyelvvizsga időkorlát nélkül beszámítható.

4,00 súlyozott tanulmányi átlag alatt a hallgató nemzeti felsőoktatási ösztöndíjban nem részesülhet.

Szakmai tevékenységet bizonyító dokumentumoknál és igazolásoknál csak azok vehetők figyelembe, melyek a megelőző tanévben születtek.

Közéleti, sport és egyéb tevékenységet bizonyító dokumentumoknál és igazolásoknál csak azok vehetők figyelembe, melyek a pályázat benyújtásakor is még aktív részvételt igazolnak.

Minden jogcímért csak egyszer adható pont.

A beadás módja:

**A pályázatot 1 példányban kell leadni 2018. június 29-ig a Gépészmérnöki Kar Dékáni Titkárságára (Aula). A késve érkező vagy a Kar megkerülésével beküldött egyéni pályázatok nem kerülnek elbírálásra.**

1. A pályázatnak tartalmaznia kell:
* az emberi erőforrás miniszternek írott kérelmező levelet,
* kitöltött pályázati lapot (letölthető a www. gek.szie.hu honlapon a Tanulmányi fájlok/Nemzeti Felsőoktatási Ösztöndíj),
* a pályázó előző két aktív lezárt félévi tanulmányi eredményének a Tanulmányi Hivatal által hitelesített index-másolatát vagy Neptun kivonatát,
* a hallgató nyelvismeretét igazoló dokumentum másolatát,
* a szakmai és tudományos tevékenységek rövid ismertetését a referenciát nyújtó személy ajánlásával,
	+ a szakmai és tudományos publikációk rövid ismertetését, megjelenésük idejét és helyét, valamint első lapjának másolatát, a hallgató által végzett egyéb tevékenységek ismertetését, igazolását.

Felhívom figyelmét, hogy korábbi nyertes pályázók az előző évben már pontot kapott tevékenységre e pályázatban pontot nem kaphatnak.

**Benyújtási határidő: 2018. június 29. péntek. 12 óra** (hiánypótlás: a beérkezett pályázatoknál lévő hiányosságokra azonnal felhívják a figyelmet)

**Eredmények közzététele: 2018. július 4.**

**Jogorvoslati határidő: 2018. július 9. 12 óra**

**Végleges rangsor közzététele: 2018. július 13.**

A nyertesek számára a 2018/2019-es ünnepélyes tanévnyitón kerülne átadásra a nemzeti felsőoktatási ösztöndíj adományozó oklevelek.

1. sz. melléklet

**SZIE Gépészmérnöki Kar**

**Nemzeti felsőoktatási ösztöndíjhoz elbírálási szempontok**

|  |  |
| --- | --- |
| **Megnevezés** | **Pont** |
| **Tanulmányok** (A két félév súlyozott tanulmányi átlagát külön-külön értékeljük, és a pontszámokat összeadjuk. A 4,00 tanulmányi eredmény 100 pont. A 4,00 feletti rész századonként 0,5 pontot ér.) | **Max. 300** |
| **Szakmai tevékenység** | **Max. 200** |
| kutatási tevékenység | 20 |
| OTDK, TDK részvétel, helyezés | 60 |
| publikációk, előadások | 20 |
| pályamunkák, dolgozatok | 20 |
| egyéb szakmai, illetve tanulmányi versenyek | 40 |
| egyéb kiemelkedő szakmai tevékenység | 20 |
| oktatáshoz kapcsolódó tevékenységek (pl.: demonstrátor) | 20 |
| **Nyelvi képzés, nyelvismeret** | **Max. 50** |
| középfokú nyelvvizsga | 20 |
| felsőfokú nyelvvizsga | 30 |
| **Közéleti, sport és egyéb tevékenység** | **Max. 50** |
| hallgatói közéleti tevékenység (HÖK) | 20 |
| egyéb kiemelkedő társadalmi, szociális, kulturális tevékenység | 15 |
| aktív, eredményes, ill. kiemelkedő sport tevékenység | 15 |

Maximálisan adható pontszám 600 pont és az ösztöndíj odaítélése abban az esetben javasolható, ha a hallgató pontszáma 50 % vagy ennél több.